彭龟年
送张少卿知汉州用汉字韵
家传张长公，直节可敬叹。
居官不取容，安有鄙夫患。
奏劾司马门，乃翁宁可犯。
惊跸当罚金，法令戒反汗。
奈何盗环人，使遭灭族难。
惟挚有父风，彼美渊明赞。
由来阴德深，云仍继名宦。
西州清河家，簪绂夸里闬。
我公翰墨英，蚤岁擢三馆。
立朝物望归，駸駸历华贯。
莼羹忽思归，周邦喜良翰。
三节歌皇华，风采肃廉按。
召归一再迁，卿月光有粲。
廷尉天下平，异论乃冰炭。
守道当守官，闻风志立懦。
分符复西归，顾忧宽宵旰。
广汉最繁丽，地望蜀郡冠。
房湖天下稀，公余可吟玩。
十顷玻璃风，和气来隔岸。
过家亦足荣，触热去不惮。
三世居此官，盛事闻见罕。
甘棠百年思，蔽芾阴更满。
少城我从公，转首岁六换。
人生一浮萍，谁料聚与散。
荒凉更寂寞，一笑得承款。
柬之宰相材，自是一好汉。
大手当调羹，先试五花判。
愿言坚晚节，功倍事则半。
衰病卧漳滨，尚念刘公干。